
Pannoniai stukkóművészet

A Kr.u. I. évszázadban Pannonia provincia a Római Birodalom része lett. A térségben megjelenő rómaiak addig soha nem látott fejlődést hoztak magukkal az élet minden területén. Ez a fejlődés az építészetben is megmutatkozott. A középületek, illetve a provinciálistársadalom gazdag rétegeinek lakhelyei olyan technikával, kiképzéssel készültek, melyet a római uralom előtt a térségben élő népeknél nem tapasztalunk. Ezen építmények kutatása során számos esetben találtak impozáns díszítéssel – falfestményekkel, mozaikpadlókkal, vagy stukkóelemekkel - ellátott belső helyiségeket. Dolgozatomban az utóbbi dekorációs csoportkör pannoniai kutatásának eddigi eredményeit mutatom be.



